یازار : هاماش
+0 به یه ن
گ بؤیوک دده م دوزدو مندن خوشو گلمزدی آنجاق دوغرو دانیشساق، کارلی باشلی آدام ایدی. آتامین آتاسی دئیردی: فراساتلی آدامین ندنسه ائولادلاری چیخارسیز اولار! او بیلردی کیمه سایغی گؤسترسین کیمی خوش دیندیرسین، کیمه سالام وئرسین، کیمی هنده وره قویماسین سؤزون قیسساسی کیمینله یولداش اولسون کیمینله یوخ. ائله اونا گؤره ده ایسته یه نی ده چوخ ایدی، ایسته مه ینی ده. کندیمیزین بیر بوزوقلیو طایفاسی وار ائله بو عارسیزلار کیمی اونلاردا یئردن گؤیدن دانیشارلار آنجاق عمله گلنده اللریندن بئش قیرانلیق ایش گلمز، آنجاق نیه آرا قاریشدیرماقدا لاپ اوستادیلار. ایرحمتلیک دئیردی: آدامین بیر کوت دهره سی اولا، بونلار دانیشاندا آغیزلارینا آغیزلارینا چیرپا. بولاردا ائله حئساب اللرینه گلمیشدی چوخ بیزیم عائیله نین هنده ورینه دولانمازدیلار. بؤیوک آتام ائلیمیزین بؤیوک هامپالاریندان ایدی، مولکه دارایدی،باغ باغات ،حشم ،مال ،قارا هرزاد دویونجا وار ایدی. ایل بایرامیندا بوتون ائلین اوشاقلارینا یومورتا بویاتدیریب پایلاردی جیبلرین چرشنبه یئمیشیله دولدوراردی. باغ واختی مویوه سیندن، خیرمان واختی آرپا بوغدا دوگوسوندن هامینین ائوینه پای گؤندرردی. بوتون خئیر ایشلرین، احسانلارین بانیسی اولاردی. بؤیوک آتام اؤلندن سونرا بیر بئله مال وارلیق آتاملاعمیمه قالدی. آتامنان عمیم هم قارداش ایدیلر هم یولداش. بونلار هامیلا دوستلوق اولسون دئیه عارسیز طایفاسی یوخ باغیشلایین بوزوقلو طایفاسیلا یاخینلاشیب اولارنان یولداشلیق موناسیبتینه گیردیلر. بیلیرسیز دا کوسه نلر باریشاندا بتر قوجاقلاشارلار! او چاغا کیمی هئچ کیم آتامدان عمیمه و یا عمیمدن آتاما بیر سؤز دئیه بیلمزدی آنجاق بوزوقلو لار هم آرا قاریشدیرما اوستاسی ایدیلر همده یئنی یولداش، و بوندان یارارلاناراق ائله لاپ ایلک آندان اؤز ایشلرینه باشلامیشدیلار. ائله هردن شوخلوغا سالیب بیر آرا قاریشدیران سؤز آتاردیلار سونرا شوخلوق ائله دیکلرین سویلردیلر آنجاق ائله بو شوخلوقلار ایشین گؤرمه گه باشلامیشدی. گئت به گئت آتاملا عمیمین آراسی پوزولماغا باشلامیشدی. آخیردا دا بیر گون گؤردوم باغدا آتامنان عمیمین سسی قوزانیب گؤیه. قاچیب آتامی چکیب بیر یانا سؤیله دیم :آتا جریان نه دی؟ دئدی: باغی بولنده منیم باشیما بؤرک گئچیب! دئدیم او واخت دئییردین ایکیسی ده بیردی، ایندی نه اولدی ؟ منه بیر گؤز آغارتماسی گلدی سسیمی کسدیم. اوگوندن بو یاناهئچ زاد سؤزه ال اله قالخدیلار. هر بیر داوادان سورادا بوزوقلو طایفاسیندان اولان دوستلاریلا درتله شیردیلر! ائله اولدو کی آتام آتاسیندان قالان حیطدن اؤز پایین بوزوقلو طایفاسینا ساتدی، نیه کی ایسته میردی زهلم گئتمیش قارداشینین اوزون گؤرسون. عمی ده اونون آجیغینا باغدان اولان پایین ساتدی بوزوقلو طایفاسینا. ایندی بیر یول بوزوقلولار گرچک اوزلرین گؤسترمه گه باشلادیلار. چوخ زامان گئچمه دی کی گؤردوم آتام ائله کئفسیزدیرلاپ آز قالیراؤرگی پارتلاسین. دئدیم نه اولوب؟ دئدی : عمیوین باغین آلان بوزوقلو کؤپگ اوغلو گونده باغین مرسین قاریشدیریر. بوگون سؤزوموز چیخیب ساواشمیشیق. ئییرر باغین بوتونو بیزیمدی! دئیرم سنه هاردان گلیب؟ دئییر او واخت آتان آتامی زورلاییب. بویاندان سحر خبر گلدی کی عمیم قونشوسوایله بوغوشوبب. آتام منی گؤندردی گئدیم گؤروم نه خبر وار؟ عمیم منی گورنده دئدی: آی گؤروم او مردم آزار آتاوین بئلی سینسین! منی ائله آداملا قونشو ائله دی کی هله چکمه لی یم. اونوندا ائوینین دوواریاوچولموشدیو، سانکی اونون دا بوزوقلو دوستو دووارین لاپ دیبیندن قویو قازیرمیش. اودا ائوه قورقوشوملو قباله چیخادیردی .
دئدیم عمی ایرحمتلیک بؤیوک آتام بیرزاد بیلیرمیش ها بو جاناوارلاری هنده وره قویمورموش!!
باشین سالیب آشاغی هئچ سؤز دئمه دی.
azb_Arab ckb_Arab azb_Arab azb_Arab azb_Arab